

**G U V E R N U L R O M Â N I E I**

# **H O T Ă R Â R E**

**pentru modificarea şi completarea Hotărârii Guvernului nr. 9/2007 privind**

**constituirea, componenţa şi funcţionarea Comisiei de autorizare a**

**împrumuturilor locale**

În temeiul art. 108 din Constituţia României, republicată,

**Guvernul României** adoptă prezenta hotărâre.

**Art. I –** Hotărârea Guvernului nr. 9/2007 privind constituirea, componenţa şi funcţionarea Comisiei de autorizare a împrumuturilor locale, publicată în Monitorul Oficial al României, Partea I, nr. 71 din 30 ianuarie 2007, cu modificările şi completările ulterioare, se modifică şi se completează după cum urmează:

**1. La articolul 1, după alineatul (3) se introduce un nou alineat, alineatul (4), cu următorul cuprins:**

„(4) Ordonatorul principal de credite răspunde pentru încadrarea cheltuielilor efectuate din finanțările rambursabile contractate/garantate de unitățile/subdiviziunile administrativ-teritoriale în sumele autorizate de Comisie potrivit alin. (2).”

**2. La articolul 2, alineatul (2) se modifică și va avea următorul cuprins:**

„(2) Preşedintele Comisiei este secretarul de stat cu atribuţii de coordonare a datoriei publice din Ministerul Finanţelor Publice. În situația în care nu este desemnat un secretar de stat cu atribuţii de coordonare a datoriei publice, ministrul finanțelor publice va desemna un secretar de stat care să exercite atribuția de președinte al Comisiei.”

**3. La anexa nr. 1, la articolul 1 alineatul (5), după litera k) se introduce o nouă literă, litera l), cu următorul cuprins:**

„l) declaraţia pe propria răspundere a ordonatorului principal de credite, întocmită conform anexei nr. 1.9, având în vedere prevederile art. 10 din Ordonanța de urgență a Guvernului nr. 114/2018 privind instituirea unor măsuri în domeniul investiţiilor publice şi a unor măsuri fiscal-bugetare, modificarea şi completarea unor acte normative şi prorogarea unor termene, cu modificările și completările ulterioare;”

**4. La anexa nr. 1, la articolul 1, alineatul (53) se modifică şi va avea următorul cuprins:**

„(53) Sunt exceptate de la prevederile alin. (5) lit. j) și k) unităţile/subdiviziunile administrativ-teritoriale care se află în procedură de criză financiară sau insolvenţă şi care solicită împrumuturi ori garanţii pentru refinanţarea datoriei publice locale, potrivit planului de redresare a crizei financiare sau a insolvenţei, după caz, precum şi cele care contractează/garantează finanţări rambursabile pentru asigurarea prefinanţării şi/sau cofinanţării proiectelor care beneficiază de fonduri externe nerambursabile de preaderare şi postaderare de la Uniunea Europeană.”

## **5. La anexa nr. 1, la articolul 3, alineatele (5) şi (6) se modifică şi vor avea următorul cuprins:**

„(5) Anexele nr. 1.1 – 1.9 fac parte integrantă din prezentele norme şi proceduri.

(6) Anexele nr. 1.1 – 1.9 pot fi descărcate prin accesarea adreselor de internet ale următoarelor ministere:

a) www.mfinante.ro, în cazul Ministerului Finanţelor Publice;

b) www.mlpda.ro, în cazul Ministerului Lucrărilor Publice, Dezvoltării și Administrației.”

**6. După anexa nr. 1.8 la norme şi proceduri se introduce o nouă anexă, anexa nr. 1.9, având cuprinsul prevăzut în anexa la prezenta hotărâre.**

**Art. II –** Prevederile art. I se aplică inclusiv cererilor adresate Comisiei de autorizare a împrumuturilor locale şi aflate în curs de soluţionare.

**Art. III –** Hotârărea Guvernului nr. 9/2007 privind constituirea, componenţa şi funcţionarea Comisiei de autorizare a împrumuturilor locale, publicată în Monitorul Oficial al României, Partea I, nr. 71 din 30 ianuarie 2007, cu modificările şi completările ulterioare, precum şi cu cele aduse prin prezenta hotărâre, se va republica în Monitorul Oficial al României, Partea I, dându-se textelor o nouă numerotare.

**PRIM - MINISTRU,**

**Ludovic ORBAN**

Bucureşti,\_\_\_\_\_\_\_\_\_\_\_

Nr. \_\_\_\_\_\_\_